SK
L 168/30
Úradný vestník Európskej únie
3.7.2023
PRÍLOHA
Podpora poskytovaná Európskou úniou na posilnenie operačnej účinnosti OPCW – EÚ 2023
1.
Kontext
V decembri 2003 Európska únia (EÚ) prijala stratégiu EÚ proti šíreniu zbraní hromadného ničenia (ďalej len „stratégia EÚ“), v ktorej uznala, že zbrane hromadného ničenia predstavujú hrozbu pre medzinárodný mier a bezpečnosť.
V stratégii EÚ sa zdôrazňuje kľúčová úloha Dohovoru o chemických zbraniach (CWC) a OPCW pri vytváraní sveta bez chemických zbraní.
Ciele stratégie EÚ dopĺňajú ciele CWC.
EÚ a OPCW od prijatia stratégie EÚ pokračovali v spolupráci vrátane angažovanosti prostredníctvom niekoľkých jednotných akcií a rozhodnutí Rady.
(1) EÚ nepretržite podporuje OPCW pri vykonávaní jej mandátu, čo svedčí o jej pokračujúcom odhodlaní plne vykonávať CWC, pričom od roku 2004 sa z rozpočtu spoločnej zahraničnej a bezpečnostnej politiky (SZBP) poskytli dobrovoľné príspevky vo výške 38,2 milióna EUR.
OPCW víta pokračujúce odhodlanie EÚ podporovať ju v úsilí o splnenie cieľa dohovoru, ktorým je svet bez chemických zbraní, a prispieť tak k medzinárodnému mieru a bezpečnosti.
Keďže si OPCW uvedomuje nové výzvy, víta tiež stály záujem EÚ výraznejšie podporovať technické tímy OPCW pri poskytovaní prípadnej pomoci zmluvným štátom dohovoru pri aktívnom vykonávaní kapitol II a III stratégie EÚ.
Misia OPCW ešte nikdy nebola taká relevantná ako v dnešnom dynamickom medzinárodnom bezpečnostnom prostredí.
Nadchádzajúca piata konferencia o preskúmaní, blížiaci sa medzník úplnej likvidácie deklarovaných zásob chemických zbraní, ako aj otvorenie nového Chemicko-technologického centra (CCT) sú pre OPCW nielen príležitosťami, ale aj výzvami.
Ak si má táto organizácia zachovať svoj význam aj po likvidácii zásob zbraní, musí sa strategicky angažovať.
Partnerstvo a podpora z rozpočtu EÚ na spoločnú zahraničnú a bezpečnostnú politiku (SZBP) sa ukázali ako dôležité, pokiaľ ide o to pomôcť OPCW pri presadzovaní a plnení jej základných cieľov, čím sa tiež zvyšuje dosah jej činností.
2.
Účel projektu
2.1 Všeobecné ciele projektu Všeobecným cieľom projektu je zaručiť, aby sekretariát dokázal uľahčiť a zlepšiť vykonávanie dohovoru zmluvnými štátmi.
Takáto podpora by prispela k mieru a medzinárodnej bezpečnosti účinným vykonávaním mandátu OPCW.
Pomohla by tiež predchádzať opätovnému výskytu chemických zbraní a zároveň by podporila mierové využívanie chémie.
Ak to bude v navrhovaných činnostiach uplatniteľné, pri realizácii projektu sa náležite zohľadní rodová rozmanitosť.
2.2 Konkrétne ciele — Overovať likvidáciu zásob chemických zbraní a zariadení na ich výrobu, ktoré podliehajú overovacím opatreniam ustanoveným v CWC, — zabrániť opätovnému výskytu chemických zbraní a obmedziť hrozbu ich použitia v rámci nešírenia chemických zbraní uplatňovaním overovacích a vykonávacích opatrení ustanovených v dohovore, ktoré slúžia aj na budovanie dôvery medzi zmluvnými štátmi, — účinne a spoľahlivo reagovať na použitie chemických zbraní a ich údajné použitie, — zabezpečiť pripravenosť poskytnutím pomoci a ochrany pred chemickými zbraňami, ich použitím alebo hrozbou ich použitia v súlade s ustanoveniami článku X CWC, (1) Patrí k nim jednotná akcia 2004/797/SZBP (už neúčinná); jednotná akcia Rady 2005/913/SZBP (už neúčinná); jednotná akcia Rady 2007/185/SZBP (už neúčinná); rozhodnutie 2009/569/SZBP (už neúčinné); jednotná akcia Rady 2012/166/SZBP (už neúčinná); rozhodnutie 2015/259 (rozšírené rozhodnutím 2018/294, už neúčinné); rozhodnutie 2017/2302 (predĺžené rozhodnutím 2019/1092, už neúčinné); rozhodnutie 2017/2303 (rozšírené rozhodnutím 2018/1943 a rozhodnutím 2019/2112, už neúčinné); rozhodnutie 2019/538 (účinné do apríla 2023 vrátane); rozhodnutie 2021/1026 (účinné do augusta 2023 vrátane) a rozhodnutie 2021/2073 (účinné do decembra 2025 vrátane).